Evidentment lamentam la manca de diàleg i d’altura de mires per part del Govern i l’Estat espanyol en els darrers anys, amb un punt àlgid en les retallades a l’Estatut del 2006 i sobretot la posterior impugnació al Tribunal Constitucional per part del PP. Però més que lamentar hem de condemnar la seva actitud els darrers mesos, que ens escandalitza i va més enllà de la seva anunciada voluntat d’impedir el referèndum: amb el beneplàcit del PSOE i C’s, el PP i tota l’estructura de l’Estat s’ha dedicat a perseguir la divergència ideològica a Catalunya. Han imputat la mesa del Parlament per permetre un debat i a membres de l’anterior Govern de la Generalitat per fer una consulta; han amenaçat les publicacions que difonguessin informació del referèndum i n’han impedit actes de suport; han citat de declarar i advertit de detenció a més de 700 batles i batlesses per un fet no succeït; han registrat impremtes i mitjans de comunicació; han requisat cartells i planxes d’impressió amb publicitat d’organitzacions privades; han suspès parcialment l’autonomia catalana sense cap llei o sentència que ho avali; han impedit l’enviament de cartes pel seu contingut; etc.